钦定古今图书集成/明伦汇编/氏族典/第241卷 > 张蠙
## 钦定古今图书集成/明伦汇编/氏族典/第241卷 > 张蠙

按《十国春秋》，前蜀张蠙字象文，清河人。乾宁中进士，
历任校书郎栎阳县尉，迁犀浦令。高祖开国，拜膳部
员外郎，已出为金堂令。后主践阼，奉太后游大慈寺，
见壁间题云：“墙头细雨垂纤草，水面回风聚落花。”太
后深加欣赏，顾问寺僧，僧以蠙对。乃赐霞光笺五百
幅，令写所业诗以进。蠙攟箧中藏，得诗二百章献焉。
后主善之，将召为知制诰，内侍宋光嗣以其轻傲沮
之，正赐白金奖劳而已。蠙生而颖秀，性喜为诗。咸通
时，与张乔、许棠、喻坦之、剧燕任涛、吴宰、周繇、郑谷、李
栖远、温宪、李昌符，谓之“十哲《童年》”，有“白日地中出，黄
河天上来”之句，盛为当世所称。